Ф. Ф. ФАЗИЛИ

НЯРИМАН ТОЛЫШИ
 ПОЕЗИЙЯ ЕХШИ СОРЯЬЯДЯ

Бахтявяр я хялье ки, ячяй шаирыш (шаироныш) щесте. Йяни вотем пидя ки, ещаня чы хяльи шаирыш ныбу, бызын, щямон хяль ыштянян ни вырядяй. Шаир Хялляьи-алями де инсонон арядя офяйя бя дыгля пардядя гыляйе. Пейьямбярон, имомон, йоля-йоля улямон иминъи пардин, шаирон – дыминъи. Тясадуфи ни ки, Хыдо кяломон бя инсонон де шери роснийя бедян! Бячяй горян чя дыгля парди арядя бя фярь вейян йол ни; йяни явон дыглянян Хыдо Зямини димися бя хыдмятчийонин, Ячяй сыхани бя инсонон роснийякясин. Щар дыгля парди йолийяти, ячяй умри дыроз йаян кырт бе чявон бя Хялляьи-алями нез йаян дийяро беку, Бяй чокня хыдмят кардеку асыли бедя. Ки ым имтощоно чок дявардябу щям Хыдо, щямян инсонон тоно чяй шярафятыш ве бедя. Яве шаир бяпе бя Хыдо бяй доя номи, бяй бахш доя истедоди, бызын, щямян бяштя хяльи лайиь быбу!
Дявардя нывыштяйядя ямя вотымоне ки, Хялляьи-алями бо шаирон выьандя йоля имтощони гыляй ном “дарде”. Бы нывыштяйядя ямя чявон дыминъи имтощонику – “ехшику” сыхан кардемон пидя. 
Жыго бя ся дяшедям ки, дарди кяше щостоне. Бочи? - Чунки дыл йаян нодыл, яй ямящонон щяммяй кяшедямон. Ща синни ыштя дардыш щесте. Ямя ын дардон кяше-кяше боштя ян йоля имтощони – бо Сирати парди дяварде ыштяни щозо кардямон. Яве жяго гыляй инсон ябыни ки, ячяй дардыш ныбу. Ве вахт чы кяноку фик дойядя, бямя жыго омейдя ки, кали инсонон ве бахтявярин, чявон щич дард-ьямышон ни. Ямо незику едясийядя виндямон ки, чявон жяго дардоншон щесте ки, чямящон дардон чявонкинийон тоно бя вяйя шянинин!
Ехшян гыляй дарде, йяни ки, явян имтощоне! Имтощон щяля бо щич кясиро шой-вой бяни! Ехш чы Хыдаванди-алями гыляй номе! Яй мяхлоьатыш де йоля ехши хяльыш кардя ийян бо жимони лозим бя щар шейыш бяй бяхш кардя! Ехш – Хыдойе! Инсон де Хыдо номи, Дечяй ехши жийедя!
Ямо ехши жимони ямандя дардонку гыляй йоля фярьыш щесте. Йяни ехши гыляй йоля имтощон бе щар кяс бя ся дяшедяни. Инсон бя ся дяшеш пидяни ки, яв бяпе бя Хыдо, бя Вятяни, бя Зямини, бя Осмони, бя пыя-моя, бяштя ов-авлоди, хыйзони, щырдянон, бяштя ыштяни ьарзыхойе! Чы ьарзи игля явязян ехше! 
Инсон ыми йодо бекардя. Яве ща гямядя ямя де Хыдо ройку бешякясон, ыштя пыя-моя шодоякясон, ыштя хяльи ьыйряти ныкяшякясон, боштя хяльи чокя авлод тярбийя ныкардякясон, ехши гыляй щяняк щисоб кардякясон раст омедямон!..
Шаирон ян йоля вязифонядя гыляйян ым щяьиьяти бя инсонон роснейе. Шаир дештя шеерон хяльи тярбийя кардя. Яве вотедян ки, бя шаирон щисоб хяль ыштяни дярк кардя, ыштяни хяль зынедя!
Бя гый гятедям ки, чымы мяьсяд чы шаир Няриман Толыши янъях иътимаи мязмуниня, жимони дардон щяхядя нывыштя шеерон тящлил карде бе. Сини бы вахтядя ехши-мещиббяти щяхядя нывыште, бы мевзийядя шеер щанде ща мерди щыня ни! Янъях чич быкям? Ым дард бяня дынйо ъо дардон ни. Ым дард яняхябядя омейдя, инсон ыштя чяшон окардедя, виндя ки, егыня бя ехши зымрот! Бячымы сян ым ко омяй... Бином карде бо Няримани ехши шеерон щанде, ъо бе нызняйм, шим тобя охой!.. Бя ехши чок бяляд бякясон йяьын зындян ки, ым дарди гыляйян фярьыш щесте – ъо дардон кяше-кяше одями ъон дяжедя, янъях ым дарди чанядя ве кяшедяш, яня явы ве пидя, пидяки щежо яй быкяши...
Чокня ныкяши ки, Няримани шеерон щанде-щанде шедяш бешедяш бя Толыши бандон, Сявалони бяшо ефырсийедяш омедяш бешедяш бя Ардявил, чяьын и гям шодойдяш, бешедяш бя Зуйян, Годядя кящризи бийя овядя и ьурт пешомедяш, рост бедяш бя Румяьяш, тямшо кардяш бя Каспи, бя Кямярку, тямшо кардяш бя Щыркони вишон, щар дийядя, щар мящолядя гыляй ТОЛЫШ виндяш, чашявяно кардяш бо Няримани мящбубя толышя речини, ся жяйдяш бя ехши дыйо, пидя щежо вяйоян быманди!.. Дештя щяммя выъуди дярк кардяш ки, ым шеерон щандякяс ещаня ашиь ныбу, бызын, инсонятиядя ячяй щич бахшыш ни, бяштя инсон воте чяй щич щяхыш ни:

Ямя кеня дуст бябемон, киняли?
Чямя то-тон ве вахте ки, то бян и.
	Аз ашыьим, тобя ни,
Щар пийяйон то бян и.
Нощях мясут мыни ты,
Валлащ, бомы тобя ни.

Няримани щар шер, ячяй щар мисра ямяни хябядо кардя. Яв ыштя ехши-дарди пещандедя, чы “дардику” чаня “лязят” сяйку бямя хябя дойдя. Ым шеерон щанде-щанде ямя де шаири иврядя я лязяти кяшедямон, яве ыштяку яняхябядя чяй щявандися шедямон, бяня бяй суте, мынъыр бе, мутя бей пидямоне. Ещаня кяноядя ъо кяс чя дардон садя и поя бямя дучо быко, ямя деяй ъанг бякамон, усйон бякамон. Ямо Няриманику норози мандянимон, яксиня, бяй миннятдор бедямон, деяй иврядя гявбягяв дойдямон, деяй иврядя вотедямон:

Вотдян охо: -“Дыло бя дыл ро бябе”,
Бащанд чымы дыли, дылым шо бябе.
Кеня чямя севги китоб обябе?
	Бядош бямы ыштя кяши, ща речин,
      Омягят бой мыни, мяши, ща речин!

Няриман поетик сыхани йоля устойе. Чяй шеерон Толыши зывони ныьыляти, ьядимяти, зянгиняти, речиняти, ячяй поетик имконон бяня Каспи дыйо овон тукянмяз бе сыбут кардедян. Ячяй истифодя кардя тяънисон – “мяжян бямы йаря, бой”, “йа “не” бывот, йа ря бой”; “Зындяш ышты ном чымы бы дылядяй, новнедям аз чымы дыли дылядяй, рози ябий, та кофирян дыл ядяй”; “Няриманим, жыго зындям ъо нимон, ъо-ъо нимъон, бя и выря ъонимон, гавяр тожя мящрям бяш де ъо нимон”, - ийян ъыьяйня тяънисон – “Аз ашыьим, шониш ты, аз кандулям, шониш ты. Номы демы гит бешя, Аз пяредям, шо ниш ты” - щар кяс бащандо, бя чямя няня зывони ашыь ныбе нибязне. Явони щанде-щанде ямянян де Няримани иврядя мяст бедямон, толыш бе горя ыштяни бахтявяр зынедямон:

Мястим аз, жыгбызын мейым пешомя,
Жыгбызын аз мейым вейым пешомя.
Шой-войку, Няриман, щяни бям сямя,
Мыни сярхош быкя ня мей, ня бянге,
Аз дештя пявандим, - дынйо ьяшянге.

Шаир бяня былбыли егынедя ыштя “речиня киня” думо, “щежо няьыл” няведя; гыляй няьыл ки, бявядя былбыли ся вылыш пидя, ся выл бя былбыли ашыь бедя. Ым няьыли щандякясон щар гыля де шаири ыштян ризи шедян, пидяжоне чявонян орзу “рост быбу”. “Чымы чаш чанд соре тякя холядяй?! Бя сийо чашондяй, муйяхолядяй”, - вотя шаир ыштя вусали “чаште” щявясядяй. Ым щявяс яй сутедя, отяши дылядя яв ыштя кяши бяштя ехши дыроз кардя, имдодыш пидя:

Гынийям, быдя кяши,
Рост быкя чымы ляши.
Ов быдя, сутим тяши,
Тяши сутдям, овым ни,
Сутдям мы, йяловым ни.

Няримани чашядя ячяй “речиня киня” дынйося ьяшянге, сывой бяй зямини димися яв щички виндяни (виндешян пидяни!). Шаир вотдя ки, дынйоядя “ся выл вейе, янъях ышты то кыве?” Яв бя дынйо шикат кардя, ыштя дарди жыго изщор кардя:

Сийобыри бырня чы вусали ро,
Чяшоным хяроб бя, щяни жяйдя со.
Ейщам нывыштеку тякяй чымы зо,
Ошкокуян дылым рямя, чич быкям?

Няриман ыштя шееронядя толышя кинон типик обрязи офяйедя. Ячяй шеерон щандякяси чашядя Толыш ыштян бяня гыляй речиня киня омейдя мандя чямя чаши вядя, ямяни бяштя мяфтун кардя. Ямя де Няримани чяшон едястямон бяштя Вятяни, бячяй бандон, вишон, руйон, щонийон, бя Каспи дыйо, ийян бя одямон, щар вырядя, щар шейядя гыляй речи шойд бедямон. Шаир чы ади одямон винде нызня выронядя речиняти виндя, дештя бянзятмон ямяни бя ешх дявят кардя:

Ижянян окардя пялу ты сяйку,
Щаштяни мынядя щол ышты муйон.
Чоня холян щич даст кяштяни чяйку,
Дямдя мачя кардя хол ышты муйон.

Йаянки:

Ъо кардяним ружи, шяви,
Пешомедям вови ови.
Няриманбим чымбянави,
Щич зындяним аз ыся ким.

Йаянки:

Щясрят чымы ьялбо бешя,
Вусал отяш – ъоным вяшя.
Дынйо бомы выл-вяняшя,
Ехш дыйо бя, си бедяним.

Няримани чяшонядя ехши нызнякяс, чяй щонийо ов нычаштякяс гыляй “нодоне”, дынйоку бехябяйе. Шаир ыштя шееронядя ыштя ехши тяръумейи-щоли бя ьялям сяйдя, чявон щандякяс хяйолян чяй сино бя син дяше, перясе шойд бедя, шойд бедя ки, ехш одями чокня дягиш кардедя, ехши чаштякяс чокня нодонятику бешедя, дынйо дярк кардедя:

Мещиббят, ехш нязним, аз гыляй нодон,
Ногощ бешиш бя вя, бырнийе роон.
Яня нозы ьанде, дылым бе шон-шон,
Кыве ышты вяфо, золым, бевяфо?!

Шаир бя гый гятедя, ямянийян хябядо кардя ки, ехши чаште гыляй йоля риске, чунки ехши дыйоядя сынов жяй, бячяй язоб-язйяти тов варде ве мышкуле. Шаири зывонядя ехши дынйо “ща руж бя одями гынйя ныьыля йаряйе”, “одями егынийя ныьыля чоле”, яв “одями дыли щардя”, бояй “ьяним бедя”, ыштя речини винде бо шаири “гыляй дарде”, ехш гыляй “йялове”, ячяй чаштякясян щышкя “кыляше”, ехш инсони “беихтийар бейе”, инсони “ясирятийе”, бы ясирятийядя инсон “ов бедя”, “хар бедя”, “сутедя”, ямо суте-сутейян “лязят бардя”!

Няриманим, бызын щяни,
Аз бялядим бяшты щани.
Бо ноз кяше зум мандяни,
Сутя ъоным гарде, золым, –
   вотя шаир бяштя ехши усйон кардя, етироз кардя, бя дынйо шикат кардя, ямо ижян ехши дыйоядя сынов жяйку даст кяштяни:

Чямя бандон мяралиш, ки зындяни?
Ща бяты ох ьандям, гыляй гындяни.
Няриманим, ъонядям тов мандяни,
	Бой чямя кяй бяйку дяши, ща речин,
	Омягят бой мыни, мяши, ща речин!

Няриман щям бя толыши, щямян бя тырки де йоля устояти нывыштя шаире. Ямя ячяй толышя шеерон щяхядя нывыштымоне. Шаири бя тырки нывыштя шеерон, щямян бо щырдянон нывыштяйон тящлил карде огятедямон бя пешо. Хялляьи-алям имкон быдо, иншалла, омявядя чявон щяхядя сыбят бякамон.
Хося щандякясон! Няримани ехши дынйо щяхядя чямя нывыштеядя мяьсядмон ячяй нывыштымони щяхядя бяшмя умуми мялумат роснейе. Шяк кардянимон ки, щар гыля толыш ячяй шеерон бащандо, чямя дявоня щиссон ыштянян дябявоне, бячяй шеерон, де шеерон иврядя бячяй речини – бячямя мящоли, хяльи, бячяй инсонон ашиь бябе, дештя толышяти фяхр бяка! Щялялыь ямя шымя зывоно бя Няримани сяломятяти, бы чятиня зямонядя сябр ийян мятонят орзу кардямон ийян шяк кардянимон ки, яв дештя тожя-тожя шеерон чямя хяльи щяля вей-вей шо бяка!